**Δημοτικά τραγούδια**

Τα δημοτικά τραγούδια έχουν τη ρίζα τους στα αρχαία λαϊκά τραγούδια ΄ δεν είναι δημιούργημα ενός ξεχωριστού ατόμου ΄ πλάθονται από το λαό και εκφράζουν τους πόθους και τις λαχτάρες, τα ιδανικά και το πνεύμα του. Η αρχική σύλληψή τους, βέβαια, γίνεται από ένα άτομο που έχει το χάρισμα της στιχουργίας. Στη συνέχεια όμως το αυτοσχέδιο τραγούδι το παίρνει ο λαός, το προσαρμόζει αδιάκοπα στο γούστο, την καλαισθησία και τις διαθέσεις του και ξεχνιέται εντελώς ο πρώτος δημιουργός του. Αυτός είναι ο λόγος που ένα δημοτικό τραγούδι δε διασώζεται σε μια μόνο μορφή, αλλά σε πολλές, ανάλογα με τον τόπο (**παραλλαγές**) .

**Διαίρεση δημοτικών τραγουδιών**

α) **παραλογές**: αναφέρονται σε θρύλους, αρχαίους μύθους, στοιχειά, δράκοντες, εξαφανίσεις, αναγνωρίσεις και διακρίνονται για τον αφηγηματικό τους χαρακτήρα, τον επικό τόνο και τη δραματική έκβαση.

β) **ιστορικά:** με ιστορικό χαρακτήρα ή προέλευση ιστορική και αναφέρονται γενικά στη δημόσια ζωή (ακριτικά, κλέφτικα, θρήνοι για την άλωση πόλεων).

γ) αυτά που αναφέρονται σε **διάφορες εκδηλώσεις της ζωής** (τραγούδια της αγάπης, νυφιάτικα, νανουρίσματα, κάλαντα, παιδικά, αποκριάτικα και λοιπά εορταστικά΄ τραγούδια της ξενιτιάς, μοιρολόγια, γνωμικά, επαγγελματικά, σατυρικά.

**Χαρακτηριστικά της τεχνικής του δημοτικού τραγουδιού**

α) Ο πιο συνηθισμένος στίχος των δημοτικών τραγουδιών είναι ο ιαμβικός 15σύλλαβος χωρίς ομοιοκαταληξία (εκτός σπανίων εξαιρέσεων).

β) Ο λόγος είναι λιτός και πυκνός: αποφεύγονται τα πολλά και περιττά επίθετα, προτιμούνται τα ρήματα και τα ουσιαστικά.

γ) Οι προτάσεις συνδέονται μεταξύ τους παρατακτικά.

δ) Κάθε στίχος ή δίστιχο έχει αυτοτέλεια και ολοκληρώνει ένα νόημα. Έτσι, τα δημοτικά τραγούδια δεν έχουν διασκελισμούς, δηλαδή τη συνέχιση του νοήματος σε δύο ή περισσότερους στίχους.

ε) Κάθε στίχος χωρίζεται σε δύο ημιστίχια. Το β΄ ημιστίχιο συχνά επαναλαμβάνεται ή ολοκληρώνει το νόημα του πρώτου (ευκολότερη απομνημόνευση).

στ) Παραλείπονται τα ασήμαντα και όσα εύκολα εννοούνται, και έτσι η δράση προχωρά με γρηγορότερο ρυθμό.

Άλλες τεχνικές ιδιοτυπίες του δημοτικού τραγουδιού είναι: η επανάληψη, ο διάλογος, τα άσκοπα ερωτήματα, το θέμα του αδυνάτου, η χρήση στερεότυπων εκφράσεων και τολμηρών προσωποποιήσεων (ο παμψυχισμός).